Жерар дьо Нервал
Събуждане в колата

Превод от френски: Пенчо Симов, 1978

chitanka.info

И тъй, какво видях? — Крайпътните дървета

са бягаща войска, от паника обзета,

и сякаш ветрове браздят под мен вълни,

та люшка се назад земята и встрани.

Черковни кули в бяг за миг човек ще види,

подскачат подир тях и къщи с керемиди,

като че ли овце, на гръб със знак червен,

минават на стада в ливадите край мен.

Край хълма разлюлян снишава се реката,

като боа така опасала нивята,

че да ги задуши с прегръдка би могла…

— По пътя съм заспал, събудих се в кола!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.